Mi ez a felfordulás a tőzsdéken?
Az év első három negyedéve meglepően jó volt a világ tőzsdéin, a kockázatokra immunisak voltak a befektetők, az utolsó negyedéve azonban rosszul indult, nagyot estek a világ vezető részvényindexei. Az október egyébként historikusan is kifejezetten volatilis, úgyhogy nem az elmúlt napok voltak az utolsók, amikor nagyot mozdultak a vezető tőzsdék. Öveket becsatolni!
Korábban már írtunk arról, milyen jól sikerült az év első három negyedéve a tőzsdéken, a fontosabb részvénypiacok közül szinte mindegyik emelkedett idén, nem is kis mértékben, a vezető amerikai részvényindexek 15-20 százalékot emelkedtek, a kereskedelmi háborúra érzékeny, exportorientált német vállalatokat tartalmazó német DAX index is közel 18 százalékkal került feljebb, vagyis kifejezetten jó volt a hangulat az év első 9 hónapjában.
Az elmúlt két napban azonban alaposan elromlott a hangulat, a Dow Jones és az S&P 500 olyan rosszul indította a negyedévet, mint 2008/2009-es válság óta egy alkalommal sem.
A zuhanás hirtelen jött, hiszen eddig kifejezetten jó volt a hangulat a tőzsdéken, annak ellenére, hogy több kockázat együttesen volt jelen, de a befektetők immunisak voltak a rossz hírekre. Na, ez változott meg október elején. Tegnap már összegyűjtöttük azokat a tényezőket, amik együttesen váltották ki az elmúlt napok zuhanását a tőzsdéken, ezeket részletesen ebben a cikkben gyűjtöttük össze, de röviden:
Ezekhez jött az hozzá, hogy tegnap bejelentették, a WTO úgy döntött, hogy az Egyesült Államok kivethet büntetővámokat európai árukra, vagyis a kereskedelmi háború újabb fronttal bővül.
A negyedik negyedév kezdete kifejezetten gyengére sikerült eddig, ha az első két nap elmozdulását nézzük, akkor utoljára 2009-ben volt ennél gyengébb az október eleje, most 2,75, akkor 3 százalékot esett az S&P 500 két nap alatt. Egyébként 2008 október eleje is kifejezetten gyenge volt, de nagyon nem mindegy, hogy a 2008-as vagy a 2009-es forgatókönyv ismétlődik meg, ugíanis 2008-ban október és az év egésze is nagyon csúnya lett, az S&P 500 nagyot zuhant, miközben 2009-ben a gyenge októberkezdet ellenére a hónap és az év egésze is pluszos lett.
Azon egyébként nem nagyon lehet csodálkozni, hogy van mozgás a tőzsdéken, főleg egy ekkora emelkedés után, amin az elmúlt közel egy évtizedben vannak túl a világ vezető tőzsdéi, főleg az amerikai részvényindexek, hiszen az október a legvolatilisebb hónap, úgyhogy öveket becsatolni, nem fogunk unatkozni a következő napokban sem!
Címlapkép: Spencer Platt/Getty Images
dow jones, brexit, Donald Trump, Nasdaq, s&p500 BUX, s&p 500, kereskedelmi háború, dax, tőzsde,